Illum il-Kummissjoni qed tipproponi regoli u azzjonijiet ġodda li għandhom l-għan jibdlu l-Ewropa f'ċentru dinji għall-Intelliġenza Artifiċjali (AI) affidabbli. Il-kombinament tal-ewwel qafas legali li qatt sar dwar l-AI u ta' Pjan Ikkoordinat ġdid mal-Istati Membri se jiżgura s-sikurezza u d-drittijiet fundamentali tal-persuni u tan-negozji, filwaqt li jsaħħaħ l-adozzjoni, l-investiment u l-innovazzjoni tal-AI madwar l-UE. Ir-regoli l-ġodda dwar il-prodotti tal-makkinarju se jikkumplimentaw dan l-approċċ billi jadattaw ir-regoli tas-sikurezza għall-industrija ħalli tiżdied il-fiduċja tal-utenti fil-ġenerazzjoni l-ġdida u versatili tal-prodotti. Il-Viċi President Eżekuttiv għal Ewropa Lesta għall-Era Diġitali, Margrethe Vestager,qalet: “Meta nitkellmu dwar l-Intelliġenza Artifiċjali, il-fiduċja hija element essenzjali u mhux sempliċiment vantaġġ. B'dawn ir-regoli importanti, l-UE qed tmexxi l-iżvilupp ta' normi dinjin ġodda biex tiżgura li l-AI tkun tista' tiġi fdata. Billi nistabbilixxu l-istandards, nistgħu nwittu t-triq għal teknoloġija etika madwar id-dinja u niżguraw li l-UE tibqa' kompetittiva tul it-triq. Ir-regoli tagħna, validi għall-futur u favur l-innovazzjoni, se jintervjenu biss meta jkun strettament meħtieġ: meta s-sikurezza u d-drittijiet fundamentali taċ-ċittadini tal-UE jkunu fil-periklu.” Il-Kummissarju għas-Suq Intern, Thierry Breton stqarr: “L-AI hija mezz, mhijiex għan. Ilha teżisti għal għexieren ta' snin iżda issa laħqet kapaċitajiet ġodda xprunati mill-qawwa tal-informatika. Dan joffri potenzjal qawwi f'oqsma differenti bħas-saħħa, it-trasport, l-enerġija, l-agrikoltura, it-turiżmu jew iċ-ċibersigurtà. Iżda jippreżenta wkoll għadd ta' riskji. Il-proposti tal-lum għandhom l-għan li jsaħħu l-pożizzjoni tal-Ewropa bħala ċentru dinji ta' eċċellenza fl-AI mil-laboratorju sas-suq, jiżguraw li l-AI fl-Ewropa tirrispetta l-valuri u r-regoli tagħna, u jisfruttaw il-potenzjal tal-AI għall-użu industrijali.” Ir-Regolament il-ġdid dwar l-AI se jiżgura li ċ-ċittadini Ewropej ikunu jistgħu jafdaw dak li l-AI għandha x'toffri. Jinkludi regoli proporzjonati u flessibbli biex jindirizza r-riskji speċifiċi ppreżentati mis-sistemi tal-AI u jistabbilixxi l-ogħla standard madwar id-dinja. Il-Pjan Ikkoordinat jiddeskrivi l-bidliet meħtieġa fil-politika u l-investiment fil-livell tal-Istati Membri biex tissaħħaħ il-pożizzjoni ewlenija tal-Ewropa fl-iżvilupp ta' AI iċċentrata fuq il-bniedem, sostenibbli, sigura, inklużiva u affidabbli. Ir-regoli l-ġodda se jiġu applikati direttament u bl-istess mod fl-Istati Membri kollha abbażi ta' definizzjoni tal-AI li tibqa' valida għall-futur. Isegwu approċċ ibbażat fuq ir-riskju: Riskju mhux aċċettabbli: Is-sistemi tal-AI li jitqiesu bħala theddida ċara għas-sikurezza, l-għajxien u d-drittijiet tan-nies se jiġu pprojbiti. Dawn jinkludu sistemi jew applikazzjonijiet tal-AI li jimmanipulaw il-komportamenti tal-bniedem biex jevitaw ir-rieda libera tal-utenti (eż. ġugarelli li jużaw l-assistenza bil-vuċi biex iħeġġu komportamenti perikolużi tal-minorenni) u sistemi li jippermettu “punteġġ soċjali” mill-gvernijiet. Riskju kbir: Is-sistemi tal-AI identifikati bħala ta' riskju kbir jinkludu t-teknoloġija tal-AI użata fi: Is-sistemi tal-AI b'riskju kbir se jkunu soġġetti għal obbligi stretti qabel ma jkunu jistgħu jitqiegħdu fis-suq: B'mod partikolari, is-sistemi kollha tal-identifikazzjoni bijometrika remota jitqiesu li għandhom riskju kbir u huma soġġetti għal rekwiżiti stretti. Fil-prinċipju hu pprojbit l-użu tagħhom f'ħin reali fi spazji aċċessibbli għall-pubbliku għal skopijiet ta' infurzar tal-liġi. Hemm xi eċċezzjonijiet definiti u regolati b'mod strett (bħal meta meħtieġ strettament għal tiftix ta' tfal nieqsa, għal prevenzjoni ta' theddida terroristika speċifika u imminenti, u għal sejbien, lokalizzazzjoni, identifikazzjoni u prosekuzzjoni ta' awtur jew suspettat ta' reat kriminali serju). Dan l-użu hu soġġett għall-awtorizzazzjoni ta' korp ġudizzjarju jew korp indipendenti ieħor u għal limiti xierqa taż-żmien, tal-firxa ġeografika u tal-bażijiet tad-data mfittxija. Riskju limitat, jiġifieri s-sistemi tal-AI b'obbligi speċifiċi ta' trasparenza: Meta jużaw sistemi tal-AI bħaċ-chatbots, l-utenti għandhom ikunu konxji li qed jinteraġixxu ma' magna biex ikunu jistgħu jieħdu deċiżjoni infurmata jekk ikomplux jew jiħdux pass lura. Riskju minimu: Il-proposta legali tippermetti l-użu ħieles ta' ċerti applikazzjonijiet, fosthom il-logħob tal-kompjuter jew il-filtri tal-ispam abilitati bl-AI. Il-biċċa l-kbira tas-sistemi tal-AI jaqgħu f'din il-kategorija. L-abbozz tar-Regolament ma jintervenix f'dawn il-każijiet għax is-sistemi tal-AI ikunu jirrappreżentaw biss riskju minimu jew ma jirrappreżentaw l-ebda riskju għad-drittijiet u s-sikurezza taċ-ċittadini. Mil-lat ta' governanza, il-Kummissjoni tipproponi li l-awtoritajiet nazzjonali kompetenti tas-sorveljanza tas-suq iwettqu superviżjoni tar-regoli l-ġodda, filwaqt li t-twaqqif ta' Bord Ewropew għall-Intelliġenza Artifiċjali se jiffaċilita l-implimentazzjoni tagħhom u jixpruna l-iżvilupp ta' standards għall-AI. Barra minn hekk, għall-AI li mhix ta' riskju kbir qed jiġu proposti kodiċijiet ta' kondotta volontarji, u sandboxes regolatorji biex tiġi ffaċilitata l-innovazzjoni responsabbli. Il-koordinazzjoni se ssaħħaħ il-pożizzjoni ewlenija tal-Ewropa f'AI iċċentrata fuq il-bniedem, sostenibbli, sigura, inklużiva u affidabbli. Biex tibqa' kompetittiva fix-xenarju dinji, il-Kummissjoni hi impenjata li trawwem l-innovazzjoni fl-iżvilupp u l-użu tat-teknoloġija tal-AI fl-industriji kollha madwar l-Istati Membri kollha. Il-Pjan Ikkoordinat dwar l-AI, li ġie ppubblikat l-ewwel darba fl-2018 biex jiddefinixxi l-azzjonijiet u l-istrumenti ta' finanzjament għall-iżvilupp u l-użu tal-AI, wassal għal firxa vibranti ta' strateġiji nazzjonali u finanzjament tal-UE għal sħubijiet pubbliċi privati u għal networks tar-riċerka u l-innovazzjoni. L-aġġornament komprensiv tal-Pjan Ikkoordinat jipproponi azzjonijiet konġunti konkreti għal kollaborazzjoni li tiżgura li l-isforzi kollha jkunu allinjati mal-Istrateġija Ewropea dwar l-AI u mal-Patt Ekoloġiku Ewropew, filwaqt li jitqiesu l-isfidi l-ġodda li ħolqot il-pandemija tal-coronavirus. Dan jippreżenta viżjoni biex jitħaffu l-investimenti fl-AI, li jistgħu jikkontribwixxu għall-irkupru. Għandu l-għan ukoll li jagħti spinta l-implimentazzjoni tal-istrateġiji nazzjonali dwar l-AI, ineħħi l-frammentazzjoni u jindirizza għadd ta' sfidi dinjin. Il-Pjan Ikkoordinat aġġornat se juża l-fondi allokati permezz tal-programmi Ewropa Diġitali u Orizzont Ewropa, kif ukoll mill-Faċilità għall-Irkupru u r-Reżiljenza li tipprevedi mira ta' nefqa diġitali ta' 20 %, u mill-programmi tal-Politika ta' Koeżjoni biex: Il-prodotti tal-makkinarju jkopru firxa estensiva ta' prodotti tal-konsumaturi u professjonali, minn robots sa magni tal-ħsad, printers 3D, magni tal-kostruzzjoni, u linji tal-produzzjoni industrijali. Id-Direttiva dwar il-Makkinarju, li ġiet sostitwita bir-Regolament il-ġdid dwar il-Makkinarju, tiddefinixxi r-rekwiżiti tas-saħħa u s-sikurezza għall-makkinarju. Dan ir-Regolament il-ġdid dwar il-Makkinarju se jiżgura li l-ġenerazzjoni l-ġdida tal-makkinarju tkun tiggarantixxi s-sikurezza tal-utenti u tal-konsumaturi, u tħeġġeġ l-innovazzjoni. Filwaqt li r-Regolament dwar l-AI se jindirizza r-riskji tas-sikurezza tas-sistemi tal-AI, ir-Regolament il-ġdid dwar il-Makkinarju se jiżgura l-integrazzjoni sikura tas-sistema tal-AI fil-makkinarju b'mod ġenerali. In-negozji se jkollhom iwettqu valutazzjoni tal-konformità waħda biss. Barra minn hekk, ir-Regolament il-ġdid dwar il-Makkinarju se jindirizza l-ħtiġijiet tas-suq billi jagħti aktar ċarezza legali lid-dispożizzjonijiet attwali, itaffi l-piż u l-ispejjeż amministrattivi għall-kumpaniji billi jippermetti formati diġitali għad-dokumentazzjoni, u jadatta l-miżati tal-SMEs għall-valutazzjoni tal-konformità, filwaqt li jiżgura koerenza mal-qafas leġiżlattiv tal-UE għall-prodotti. Il-Parlament Ewropew u l-Istati Membri jeħtieġ jadottaw il-proposti tal-Kummissjoni dwar approċċ Ewropew għall-Intelliġenza Artifiċjali u dwar il-Prodotti tal-Makkinarju fil-proċedura leġiżlattiva ordinarja. Ladarba jiġu adottati, ir-Regolamenti finali se japplikaw direttament fl-UE kollha. Fl-istess waqt, il-Kummissjoni se tibqa' tikkollabora mal-Istati Membri biex timplimenta l-azzjonijiet imħabbra fil-Pjan Ikkoordinat. Għal snin sħaħ, il-Kummissjoni ffaċilitat u tejbet il-kooperazzjoni fil-qasam tal-AI madwar l-UE kollha biex tixpruna l-kompetittività tagħha u tiżgura fiduċja skont il-valuri tal-UE. Wara l-pubblikazzjoni tal-Istrateġija Ewropea dwar l-AI fl-2018 u wara konsultazzjoni estensiva mal-partijiet ikkonċernati, il-Grupp ta' Esperti ta' Livell Għoli dwar l-Intelliġenza Artifiċjali (HLEG) żviluppa Linji Gwida għal AI Affidabbli fl-2019, u Lista ta' Valutazzjoni għal AI Affidabbli fl-2020. Fl-istess waqt, l-ewwel Pjan Ikkoordinat dwar l-AI ġie ppubblikat f'Diċembru 2018 bħala impenn konġunt mal-Istati Membri. Il-White Paper tal-Kummissjoni dwar l-AI, ippubblikata fl-2020, stabbiliet viżjoni ċara għall-AI fl-Ewropa: ekosistema ta' eċċellenza u fiduċja, li twitti t-triq għall-proposta tal-lum. Il-konsultazzjoni pubblika fuq il-White Paper dwar l-AI rċeviet parteċipazzjoni wiesgħa minn madwar id-dinja. Mal-White Paper inhemeż “Rapport dwar l-implikazzjonijiet tas-sikurezza u tar-responsabbiltà tal-Intelliġenza Artifiċjali, l-Internet tal-Oġġetti u r-Robotika” li kkonkluda li l-leġiżlazzjoni attwali dwar is-sikurezza tal-prodotti fiha għadd ta' lakuni li jeħtieġ jiġu indirizzati, b'mod partikolari fid-Direttiva dwar il-Makkinarju. Regoli ġodda dwar l-Intelliġenza Artifiċjali – Mistoqsijiet u Tweġibiet Regoli ġodda dwar l-Intelliġenza Artifiċjali – Paġna informattiva Komunikazzjoni dwar it-trawwim ta' approċċ Ewropew għall-Intelliġenza Artifiċjali Regolament dwar approċċ Ewropew għall-Intelliġenza Artifiċjali Pjan Ikkoordinat ġdid dwar l-Intelliġenza Artifiċjali Regolament dwar il-Prodotti tal-Makkinarju Proġetti tal-AI iffinanzjati mill-UE